amanoisuno/poet huggingface dataset:
關山月 崔融1
月生西海上，氣逐邊風壯。萬里度關山，蒼茫非一狀。漢兵開郡國，胡馬窺亭障。夜夜聞悲笳，征人起南望。
擬古 崔融1
飲馬臨濁河，濁河深不測。河水日東注，河源乃西極。思君正如此，誰為生羽翼。日夕大川陰，雲霞千里色。所思在何處，宛在機中織。離夢當有魂，愁容定無力。夙齡負奇志，中夜三歎息。拔劍斬長榆，彎弓射小棘。班張固非擬，衛霍行可即。寄謝閨中人，努力加飧食。
西征軍行遇風 崔融1
北風卷塵沙，左右不相識。颯颯吹萬里，昏昏同一色。馬煩莫敢進，人急未遑食。草木春更悲，天景晝相匿。夙齡慕忠義，雅尚存孤直。覽史懷浸驕，讀詩歎孔棘。及茲戎旅地，忝從書記職。兵氣騰北荒，軍聲振西極。坐覺威靈遠，行看氛祲息。愚臣何以報，倚馬申微力。
塞垣行 崔融1
疾風卷溟海，萬里揚沙礫。仰望不見天，昏昏竟朝夕。是時軍兩進，東拒複西敵。蔽山張旗鼓，間道潛鋒鏑。精騎突曉圍，奇兵襲暗壁。十月邊塞寒，四山冱陰積。雨雪雁南飛，風塵景西迫。昔我事討論，未嘗怠經籍。一朝棄筆硯，十年操矛戟。豈要黃河誓，須勒燕山石。可嗟牧羊臣，海外久為客。
登東陽沈隱侯八詠樓 崔融1
旦登西北樓，樓峻石墉厚。宛生長定□，俯壓三江口。排階銜鳥衡，交疏過牛鬥。左右會稽鎮，出入具區藪。越岩森其前，浙江漫其後。此地實東陽，由來山水鄉。隱侯有遺詠，落簡尚餘芳。具物昔未改，斯人今已亡。粵余忝藩左，束發事文場。悵不見夫子，神期遙相望。
從軍行 崔融1
穹廬雜種亂金方，武將神兵下玉堂。天子旌旗過細柳，漠漠邊塵飛眾鳥，昏昏朔氣聚群羊。依稀蜀杖迷新竹，坐看戰壁為平土，近待軍營作破羌。
和宋之問寒食題黃梅臨江驛 崔融1
春分自淮北，寒食渡江南。忽見潯陽水，疑是宋家潭。明主閽難叫，孤臣逐未堪。遙思故園陌，桃李正酣酣。
留別杜審言並呈洛中舊游 崔融1
斑鬢今為別，紅顏昨共遊。年年春不待，處處酒相留。駐馬西橋上，回車南陌頭。故人從此隔，風月坐悠悠。
詠寶劍 崔融1
寶劍出昆吾，龜龍夾采珠。五精初獻術，千戶競淪都。匣氣沖牛斗，山形轉轆轤。欲知天下貴，持此問風胡。
吳中好風景 崔融1
洛渚問吳潮，吳門想洛橋。夕煙楊柳岸，春水木蘭橈。城邑高樓近，星辰北斗遙。無因生羽翼，輕舉托還飆。
則天皇後挽歌二首 崔融1
宵陳虛禁夜，夕臨空山陰。日月昏尺景，天地慘何心。紫殿金鋪澀，黃陵玉座深。鏡奩長不啟，聖主淚沾巾。前殿臨朝罷，長陵合葬歸。山川不可望，文物盡成非。陰月霾中道，軒星落太微。空餘天子孝，松上景雲飛。
戶部尚書崔公挽歌 崔融1
八座圖書委，三台章奏盈。舉杯常有勸，曳履忽無聲。市若荊州罷，池如薛縣平。空餘濟南劍，天子署高名。
韋長史挽詞 崔融1
日落桑榆下，寒生松柏中。冥冥多苦霧，切切有悲風。京兆新阡辟，扶陽甲第空。郭門從此去，荊棘漸蒙籠。
和梁王眾傳張光祿是王子晉後身 崔融1
聞有沖天客，披雲下帝畿。三年上賓去，千載忽來歸。昔偶浮丘伯，今同丁令威。中郎才貌是，柱史姓名非。祗召趨龍闕，承恩拜虎闈。丹成金鼎獻，酒至玉杯揮。天仗分旄節，朝容間羽衣。舊壇何處所，新廟坐光輝。漢主存仙要，淮南愛道機。朝朝緱氏鶴，長向洛城飛。
哭蔣詹事儼 崔融1
江上有長離，從容盛羽儀。一鳴百獸舞，一舉群鳥隨。應我聖明代，巢君阿閣垂。鉤陳侍帷扆，環衛奉旌麾。雅量滄海納，完才廟廊施。養親光孝道，事主竭忠規。貞節既已固，殊榮良不訾。朝游雲漢省，夕宴芙蓉池。汲黯言當直，陳平智本奇。功成喜身退，時往惜年馳。鎮國山基毀，中天柱石頹。將軍空有頌，刺史獨留碑。蕪漫藏書壁，荒涼懸劍枝。昔餘參下位，數載忝牽羈。置榻恩逾重，迎門禮自卑。竹林常接興，黍穀每逢吹。逸翰金相發，清談玉柄揮。不輕文舉少，深歎子雲疲。遺愛猶如在，殘編尚可窺。即今流水曲，何處俗人知。
嵩山石淙侍宴應制 崔融1
洞口仙岩類削成，泉香石冷晝含清。龍旗畫月中天下，今朝出豫臨懸圃，明日陪游向赤城。
塞上寄內 崔融1
旅魂驚塞北，歸望斷河西。春風若可寄，暫為繞蘭閨。